***Darby O'Gill and the Little People*** é unha película de aventuras fantástica estadounidense de 1959 producida por Walt Disney Productions, adaptada das historias de *Darby O'Gill* de Herminie Templeton Kavanagh. Dirixida por Robert Stevenson e escrita por Lawrence Edward Watkin, a película está protagonizada por Albert Sharpe como O'Gill xunto a Janet Munro, Sean Connery e Jimmy O'Dea.

O fime non foi traducido ao galego, nin emitido na TVG. En portugués tivo dúas versións (*br* ***A Lenda dos Anões Mágicos***; *pt* ***O Senhor da Terra***) e en castelán foi dobrado como ***Darby O'Gill y el rey de los duendes***.

Argumento
---------

Darby O'Gill é o coidador da quinta de Lord Fitzpatrick en Rathcullen, unha pequena vila irlandesa (ficticia). Darby tenta capturar unha tribo de leprechauns, especialmente o seu rei, Brian Connors. Cando Fitzpatrick o substitúe por Michael McBride, un mozo de Dublín, Darby implora que non llo digan a súa filla Katie.

Darby é capturado polos leprechauns e levado á súa montaña, Knocknasheega. Logra escapar e capturar a Brian, quen lle concede tres desexos. Darby quere usar estes desexos con intelixencia para non perder os beneficios.

Pony Sugrue, o rufián da vila, tenta arrebatarlle o traballo a Michael e conquistar a Katie. Cando ela descobre a verdade sobre a xubilación do seu pai, enfádase e vai detrás dun cabalo fuxido (en realidade un pooka). Lastimosamente, cae doente e unha banshee aparece para levar a súa alma.

Desesperado, Darby usa o seu terceiro desexo para substituír a Katie na morte. Brian anula todos os desexos ao enganar a Darby para que faga un cuarto desexo. Finalmente, Katie recupérase, Michael humilla a Pony e ambos se namoran coa aprobación de Darby.

Elenco
------

* Albert Sharpe como Darby O'Gill
* Janet Munro como Katie O'Gill
* Sean Connery como Michael McBride
* Jimmy O'Dea como rei Brian
* Kieron Moore como Pony Sugrue
* Estelle Winwood como a viúva Sheelah Sugrue
* Walter Fitzgerald como o Lord Fitzpatrick
* Denis O'Dea como Father Murphy
* J. G. Devlin como Tom Kerrigan
* Jack MacGowran como Phadrig Oge (axudante do rei)
* Farrell Pelly como Paddy Scanlon
* Nora O'Mahoney como Molly Malloy

Produción
---------

Walt Disney concibiu a película durante unha viaxe a Irlanda coa Irish Folclore Commission en 1947. Ao ano seguinte, Disney anunciou que faría unha película titulada *Three Wishes*, baseada nun guión de Watkin sobre un irlandés que loitaba contra un trasno leprechaun, que implicaría tanto acción en directo como animación. Porén, o guión nunca foi producido.  Disney realizou unha segunda viaxe a Irlanda en 1956 e anunciou un novo filme ese outubro, *Os tres desexos de Darby O'Gill*, baseado no libro de 1903 de Kavanagh*, Darby O'Gill and the Good People*, mantendo a Watkin como escritor. Disney estudou folclore gaélico durante tres meses na Biblioteca de Dublín e recibiu a contribución de *Seanchaí* mentres desenvolveu a película. Durante o casting en Londres en febreiro de 1958, o título da película converteuse en *Darby O'Gill and the Little People*.

Barry Fitzgerald foi a primeira opción de Disney para interpretar tanto a Darby como a Brian. Sharpe e O'Dea foron elixidos para os papeis principais despois de que Disney vise a O'Dea nunha *pantomima*. Munro foi elixida despois de que Disney a asinou por un contrato de cinco anos, mentres que Connery foi prestado da 20th Century Fox, onde estaba entón baixo contrato. A rodaxe comezou no *backlot* de Disney en maio de 1958, aínda que algúns traballos de localización realizáronse no rancho Albertson, no val de San Fernando.

Munro e Connery cantan a dúo "Pretty Irish Girl", aparentemente dobrando a voz de Brendan O'Dowda e Ruby Murray, que foi lanzado no Reino Unido como sinxelo en 1959. Unha mostra de Connery cantando a canción en solitario incluíuse na compilación de 1992 *The Music of Disney: A Legacy of Song*.

Dell Comics produciu unha adaptación da película en banda deseñada, en agosto de 1959.

Recepción
---------

Escribindo para *The New York Times*, AH Weiler eloxiou o elenco, pero describiu a Connery como *"simplemente alto, escuro e guapo"*, e cualificou a película de *"unha mestura abrumadoramente encantadora de historias, fantasía e romance en gaélico estándar"*. *Variety* cualificou a película de *"fantasía gaélica apaixonante" cunha "produción meticulosamente minuciosa"* e "unha xoia" dunha actuación de Sharpe, aínda que Connery foi chamado *"artificial"* e *"o elo máis débil na dirección doutro xeito distinguida de Robert Stevenson"*. Charles Stinson do *Los Angeles Times* escribiu: *"Sendo un produto de Disney, é un traballo tecnicamente tan perfecto como se pode ter; o Technicolor, o traballo da cámara, os efectos especiais, a música irlandesa e todo son un rico festín para todos os ollos e oídos"*. *The Monthly Film Bulletin* cualificou os efectos especiais de "executados brillantemente", pero afirmou que *"todos os intentos de encanto irlandés parecen bastante sintéticos, sendo unha notable excepción a interpretación de Jimmy O'Dea, que fai do rei Brian o duende máis simpático e seductor que aínda non apareceu na pantalla".*

Leonard Maltin eloxia a película no seu libro *The Disney Films*, chamándoa *"non só unha das mellores películas de Disney, senón que [tamén] é, sen dúbida, unha das mellores fantasías xamais rodadas"*. Nun artigo posterior, incluíuna entre unha lista de películas de Disney menos coñecidas.

A película ten unha valoración do 100% en Rotten Tomatoes baseada en 15 críticas, cunha nota media de 7 sobre 10.

Munro gañou o Globo de Ouro de 1960 á "Nova Estrela do Ano" pola súa actuación na película.

### Recadación

Segundo *Kinematograph Weekly*, a película tivo un rendemento "mellor que a media" na recadación británica en 1959.

Notas
-----

1. ↑  "A Lenda dos Anões Mágicos". *Disney+ ; www.disneyplus.com* (en portugués). Consultado o 2023-09-01.
2. ↑  "Darby O'Gill and the Little People ; O-Senhor-da-Terra". *www.disneyplus.com* (en inglés). Consultado o 2023-09-01.
3. ↑  SensaCine. "Darby O'Gill y el rey de los duendes" (en castelán). Consultado o 2023-09-01.
4. ↑  Tony Tracy, 'When Disney Met Delargy: Darby O'Gill and the Irish Folklore Commission', Béaloideas: Journal of the Irish Folklore Society, Vol. 78, 2010 pp 50-59.
5. ↑  "Lóoking at Hollywood". *Chicago Daily Tribune*.
6. ↑  "Hollywood dossier". *New York Times*.
7. 1 2  "Disney Courts Little People: Leprechauns Overrun Studio as 'Darby O'Gill' Is Created". *Los Angeles Times*. 12 de maio de 1958.
8. ↑  

	* Duet between Connery and Munro no YouTube.
9. ↑  

	* O'Dowda-Murray recording no YouTube.
10. ↑  45 cat 45 cat collectors catalog listing of record.
11. ↑  "Four Color #1024 - Walt Disney's Darby O'Gill and the Little People ; ([August-October] 1959)". *Comics.org*. Consultado o 1 de setembro de 2023.
12. ↑  Weiler, A. H. (1959-07-01). "The Little People". *The New York Times* (en inglés). ISSN 0362-4331. Consultado o 2023-09-01.
13. ↑  Stinson, Charles (June 27, 1959).
14. ↑  "Darby O Gill and the Little People". *TMFB* **26**.
15. ↑  *The Disney Films*. 2000. p. 416. ISBN 978-0-7868-8527-5.
16. ↑  "Darby O'Gill and the Little People - Rotten Tomatoes". *www.rottentomatoes.com* (en inglés). 1959-06-26. Consultado o 2023-09-01.
17. ↑  "Darby O'Gill and The Little People". *Golden Globes*. Consultado o 2023-09-01.
18. ↑  Billings, Josh (17 December 1959). "Other better-than-average offerings". *Kinematograph Weekly*: 7. Other better-than-average offerings

Véxase tamén
------------

### Outros artigos

* Walt Disney

* Walt Disney Pictures
* Walt Disney Animation Studios
* Mitoloxía irlandesa
* Lista de películas con persoas en miniatura

### Ligazóns externas

* Páxina web oficial

|  |  |
| --- | --- |
| Control de autoridades | 
* Wd: Q1168073
* AFI: 52861
* Allmovie: v12221
* AlloCiné: 33431
* Box Office Mojo: darbyogill
* EBID: ID
* FilmAffinity: 479291
* IMDb: tt0052722
* LUMIERE: 218295
* OFDb: 14614
* Rotten Tomatoes: darby\_ogill\_and\_the\_little\_people
* Synchronkartei: 4466
* TMDb: 18887
* TVcom: darby-ogill-and-the-little-people

 |